B. Bugár, podpredseda NR SR: (2001-10-30):
Ďakujem pekne. Je všeobecný súhlas. 49. bodom schváleného programu je písomná informácia predsedu Národnej rady Slovenskej republiky o súčasnom stave informačného zabezpečenia Národnej rady Slovenskej republiky s dôrazom na intranetovú a internetovú databázu. Písomná informácia vám už bola rozdaná. Ďalej vás chcem informovať, že Národný program na prijatie acquis communautaire prerokujeme po 18. 00 hodine, a preto pristúpime k prerokovaniu ďalších bodov. To znamená, že pokračovať teraz budeme rokovaním o správe o stave súdnictva a o návrhu koncepcie stabilizácie súdnictva. Pripomínam, že uvedeným materiálom sme schválili spoločnú rozpravu. Správu o stave súdnictva ste dostali ako tlač 1189. Návrh koncepcie stabilizácie súdnictva máte ako tlač 1007 a informáciu o prerokovaní návrhu koncepcie vo výboroch máte ako tlač 1007a. Teraz by som veľmi rád dal slovo pánovi ministrovi spravodlivosti Jánovi Čarnogurskému, ale zatiaľ ho nevidím. Takže prerušujem rokovanie do toho času, kým pán minister sa nedostaví. Predpokladám, že v priebehu desiatich minút tu bude. Takže do 15.55 hodiny vyhlasujem prestávku. (Prestávka.) (Po prestávke.) I. Presperín, podpredseda NR SR: Je všeobecný súhlas,  aby sme začali o šesť minút skôr, aby sme mohli využiť ten čas? Je všeobecný súhlas. Ďakujem pekne. Takže pokračovať budeme rokovaním o správe a stave súdnictva, o návrhu koncepcie stabilizácie súdnictva. Pripomínam, že k uvedeným materiálom sme schválili už spoločnú rozpravu. Správu o stave súdnictva ste dostali ako tlač 1189. Návrh koncepcie stabilizácie súdnictva máte ako tlač 1007 a informáciu o prerokovaní návrhu koncepcie vo výboroch máte ako tlač 1007a. Dávam teraz slovo ministrovi spravodlivosti Slovenskej republiky Jánovi Čarnogurskému a prosím ho, aby oba materiály uviedol. J. Čarnogurský, minister spravodlivosti SR: Vážený pán predsedajúci, vážená Národná rada. Na základe uznesenia Národnej rady č. 1265 z 1. februára tohto roku som na rokovanie Národnej rady predložil koncepciu stabilizácie súdnictva a na základe uznesenia č. 1518 z 2. júla 2001 ma Národná rada zaviazala predložiť správu o stave súdnictva bez konkretizujúcej zmeny zadania oproti koncepcii stabilizácie súdnictva. V ostatných dvoch rokoch som predložil na rokovanie Národnej rady niekoľko materiálov zaoberajúcich sa stavom súdnictva na Slovensku, v ktorých som analyzoval situáciu a príčiny nedostatkov na slovenských súdoch a poukázal na nevyhnutné požiadavky slovenskej justície a možné návrhy riešení legislatívneho a organizačného charakteru. Predkladané materiály sú súborom už prebiehajúcich, ako aj navrhovaných opatrení, ktorých spoločným cieľom je posilnenie súdnej moci ako garanta ochrany práva. Súčasný stav súdnictva je predmetom kritiky spoločnosti pre neefektívne napĺňanie súdnej činnosti pre podozrenia z korupcie či klientelizmu. Na tomto mieste je nutné poznamenať, že sudcovia, ktorí sa z vlastnej iniciatívy zaoberajú týmto problémom, napríklad anketa na Okresnom súde v Banskej Bystrici, sú kritizovaní časťou sudcovského stavu. Ministerstvo spravodlivosti Slovenskej republiky podporuje takéto iniciatívy. V prípade získania konkrétnych dôkazov by ministerstvo spravodlivosti iniciovalo nielen disciplinárny postih toho ktorého sudcu. Musím skonštatovať, že konkrétne dôkazy o korupcii či klientelizme chýbajú a kde nie sú dôkazy, tam nie je ani žalobca. Na samotné súdnictvo pôsobí množstvo tendencií, ktoré majú v konečnom dôsledku vplyv na vymedzenie jeho postavenia, zodpovednosti či výkonnosti. Ministerstvo spravodlivosti realizuje opatrenia, ktorými dôjde k odstráneniu nežiaducich javov a posilneniu dôvery k súdnictvu. Predmetom kritiky je rýchlosť súdneho konania. Jedným z podstatných faktorov, ktoré ovplyvnili rýchlosť súdnych procesov, boli dôsledky prvej vlny kupónovej privatizácie, teda druhej vlny kupónovej privatizácie, teda vysoký nápad súdnej agendy súvisiacej s pôžičkami privatizačných fondov fyzickým osobám. Tieto podania zahltili už aj tak preťažené súdy a v podstatnej miere znemožnili normálny priebeh iných, právne zložitejších sporov. Najmä pri obchodných sporoch sa tento stav znásobil vtedy platným nevyhovujúcim procesným právom, znemožňujúcim plynulé pokračovanie sporov, vyhýbaním sa napríklad doručovaniu súdnych písomností. Zároveň je potrebné skonštatovať, že na súdoch existuje 6,5 tisíc aktívnych konkurzných konaní, ktoré má na starosti 23 konkurzných sudcov, čo konkurzné súdy taktiež značne zaťažuje. Oba predkladané materiály popisujú jednotlivé kroky na zefektívnenie výkonu súdnictva, a to tak v oblasti civilného, ako aj trestného súdnictva. Podstatná časť legislatívnych opatrení smerujúcich ku zefektívneniu výkonu súdnictva sa realizovala pred prijatím noviel Občianskeho súdneho poriadku a Obchodného zákonníka účinných od 1. januára 2002. Novela Občianskeho súdneho poriadku prijatá 3. októbra 2001 Národnou radou zrýchli občianske súdne konanie najmä účinnou úpravou náhradného doručovania voči právnickým osobám a fyzickým osobám oprávneným podnikať, možnosťou ustanoviť opatrovníka právnickým osobám, ak sa tieto vyhýbajú doručovaniu, povinnosťou strán predložiť všetky dôkazy na súde prvého stupňa a neodkladať si ich na odvolacie konanie, teda zavedením neúplného apelačného systému a v neposlednom rade zavedením progresívnej poučovacej povinnosti zo strany sudcu. Na rokovaní tejto schôdze Národnej rady sú predložené ďalšie zákony, prijatie ktorých stabilizuje a zefektívni súdne konanie. Návrh zákona o súdnej rade, novela exekučného poriadku. Ministerstvo spravodlivosti Slovenskej republiky pripravilo a na ďalšie legislatívne konanie predložilo taktiež nový zákon o rozhodcovskom konaní, ktorým sa podstatne rozširuje rozsah arbitrovateľných vecí o občianskoprávne spory. Inštitút rozhodcovského konania sa návrhom zákona liberalizuje natoľko, aby mohol byť častejšie využívaný domácimi, ako aj zahra-ničnými subjektmi. Zákon zavedie možnosť preskúmania rozhod-covského rozsudku mimo občianskeho súdneho konania, čím sa taktiež značným spôsobom zníži zaťaženosť súdov. Zákon o vyšších súdnych úradníkoch zavedie tento v západných štátoch bežný inštitút do nášho súdneho systému. Vyšší súdni úradníci preberú jednoduchšiu časť agendy sudcov, ako napríklad zmierovacie konanie, konanie o určenie otcovstva súhlasným vyhlásením rodičov, konanie o úschovách, konanie o umorenie listín a podobne. Týmto právnym inštitútom sa sudcovia zároveň odbremenia od čisto úradníckej práce. Procesu stabilizácie súdnictva v trestnej oblasti prispeli novely Trestného poriadku, ktoré zaviedli niektoré inštitúty, prostredníctvom ktorých dochádza ku obmedzeniu prieťahov v trestnom konaní. Koncepčné zmeny v tejto oblasti sú navrhované v pripravovaných nových trestných kódexoch. Celkovú stabilizáciu a zefektívnenie súdnictva však nie je možné uskutočniť bez organizačných zmien. Prvým krokom v tejto oblasti bolo prijatie sudcovského kódexu, ktorý upravil status sudcu, jeho sociálne a materiálne zabezpečenie, ako aj otázky disciplinárnej zodpovednosti. Súbor ďalších opatrení je naznačený v časti Inštitucionálnoorganizačné zmeny. Jedným z už realizovaných opatrení je pilotný projekt Súdny manažment, s ktorým máme pozitívne skúsenosti. Projekt zavádza nové pracovné postupy do štruktúr súdov, ktoré optimalizuje a potvrdil ich na pilotnej prevádzke na Okresnom súde v Banskej Bystrici, detailne sa rozobral pohyb spisu v rôznych druhoch konania a možnosti preroz-delenia úloh v rámci kompetencií sudcu a odborného administratívneho aparátu súdu. Zavedenie systému na všetky súdy Slovenskej republiky by prácu na súdoch výrazne urýchlilo a odbremenilo, konečná realizácia je však závislá od uvoľnených finančných prostriedkov. Realizácia týchto potrebných krokov uvedených v koncepcii spolu so zabezpečením finančných prostriedkov výrazne skvalitní a urýchli prácu na súdoch, čo v konečnom dôsledku napomôže nielen stabilizáciu súdnictva, ale aj celej spoločnosti. Ďakujem. (Potlesk.) I. Presperín, podpredseda NR SR: Vážení páni poslanci, ďaku-jem pekne pánu ministrovi. Prosím ho, aby zaujal miesto pre navrhovateľov. Dávam teraz slovo určenému spoločnému spravodajcovi z ústavnoprávneho výboru poslancovi Petrovi Kresákovi a prosím ho, aby podal správu o výsledku prerokovania oboch materiálov vo výboroch.